**REPUBLIKA HRVATSKA**

**DRŽAVNI ZAVOD ZA STATISTIKU**

NACRT PRIJEDLOGA

UREDBE O IZMJENI I DOPUNI ZAKONA O POPISU POLJOPRIVREDE 2020.

**Zagreb, svibanj 2020.**

Na temelju članka 2. Zakona o ovlasti Vlade Republike Hrvatske da uredbama uređuje pojedina pitanja iz djelokruga Hrvatskoga sabora (Narodne novine, broj 118/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_ donijela

**U R E D B U**

**o izmjeni i dopuni Zakona o popisu poljoprivrede 2020.**

## Članak 1.

U Zakonu o popisu poljoprivrede 2020. („Narodne novine“, broj 69/19) članak 8. mijenja se i glasi:

„(1) Popis poljoprivrede se provodi u dvije faze:

 - od 1. do 30. lipnja 2020. prikupljaju se podaci od poslovnih subjekata

- od 14. rujna do 14. listopada 2020. prikupljaju se podaci od obiteljskih poljoprivrednih gospodarstava.

(2) Kontrolni popis poljoprivrede provodi se u listopadu 2020. za obiteljska poljoprivredna gospodarstva na reprezentativnom uzorku radi ocjenjivanja obuhvata i kvalitete podataka prikupljenih Popisom poljoprivrede.

(3) U slučaju nemogućnosti provođenja Popisa poljoprivrede i Kontrolnog popisa poljoprivrede u rokovima utvrđenima stavkom 1. i 2. ovog članka uslijed pojave posebnih okolnosti, nove rokove utvrdit će glavni ravnatelj Državnog zavoda za statistiku posebnom odlukom i o tome pravodobno obavijestiti javnost.

## Članak 2.

Iza članka 8. dodaje se članak 8.a i naslov iznad njega koji glase:

„ Posebne okolnosti“

Članak 8.a

„ Posebne okolnosti podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život i zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.“

## Članak 3.

Ova Uredba stupa na snagu prvog dana od dana objave u „Narodnim novinama“.

KLASA:

URBROJ:

Zagreb,

Predsjednik

mr.sc. Andrej Plenković, v. r.

# **O B R A Z L O Ž E NJ E**

## Uz članak 1.

Ovom odredbom utvrđuje se razdoblje u kojem će se provoditi Popis poljoprivrede tako da se umjesto razdoblja popisivanja od 1. do 30. lipnja 2020., utvrđenog člankom 8. stavak 1. osnovnog Zakona, u kojem su trebale biti popisane sve popisne jedinice, ovom odredbom propisuje provedba Popisa poljoprivrede u dvije faze i to za poslovne subjekte u razdoblju od 1. do 30. lipnja 2020., a za obiteljska poljoprivredna gospodarstava u razdoblju od 14. rujna do 14. listopada 2020.

Kako su u tijeku pripremnih aktivnosti za provedbu Popisa poljoprivrede nastupile posebne okolnosti uzrokovane epidemijom koronavirusa (COVID-19) i izvanredna situacija radi koje nije bilo moguće provesti postupak pozivanja i izbora popisivača, koji bi prikupljali podatke od obiteljskih poljoprivrednih gospodarstava metodom osobnog intervjua, potrebno je utvrditi zakonsku osnovu na temelju koje se planirani Popis poljoprivrede u odnosu na obiteljska poljoprivredna gospodarstva, odgađa za razdoblje do kojeg će se osigurati uvjeti za njegovu provedbu ovom metodom.

Za poslovne subjekte prikupljanje podataka će se provesti izvještajnom metodom putem interneta (CAWI - Computer Assisted Web Interview), a iznimno putem tiskanih obrazaca pa stoga u odnosu na njih nije potrebna odgoda razdoblja provedbe Popisa poljoprivrede.

Kontrolni popis poljoprivrede za obiteljska poljoprivredna gospodarstva na reprezentativnom uzorku radi ocjenjivanja obuhvata i kvalitete podataka prikupljenih Popisom poljoprivrede se, također zbog posebnih okolnosti, odgađa za listopad 2020.

Zbog, nepoznanice koliko dugo će trajati posebne okolnosti, ovom Uredbom se omogućuje glavnom ravnatelju Državnog zavoda za statistiku da u svojoj nadležnosti odlukom odredi novo razdoblje provedbe Popisa poljoprivrede i Kontrolnog popisa poljoprivrede, drugačije od ovog predloženog u Uredbi, kako bi se osigurala uspješna organizacija i provedba Popisa poljoprivrede u 2020. godini u skladu s nacionalnom i europskom regulativom.

## Uz članak 2.

Ovim člankom dodaje se novi članak 8.a kojim se utvrđuje da se pod posebnim okolnostima podrazumijevaju događaj ili određeno stanje koje se nije moglo predvidjeti i na koje se nije moglo utjecati, a koje ugrožava život ili zdravlje građana, imovinu veće vrijednosti, znatno narušava okoliš, narušava gospodarsku aktivnost ili uzrokuje znatnu gospodarsku štetu.

## Uz članak 3.

Ovom odredbom uređuje se stupanje na snagu ovoga Zakona.

# **TEKST ODREDBI VAŽEĆEG ZAKONA KOJE SE MIJENJAJU, ODNOSNO DOPUNJUJU**

DIO TREĆI

PROVEDBA POPISA POLJOPRIVREDE I OBJAVLJIVANJE REZULTATA

Razdoblje provedbe Popisa poljoprivrede i Kontrolnog popisa poljoprivrede

Članak 8.

(1) Popis poljoprivrede provodi se od 1. do 30. lipnja 2020.

(2) Kontrolni popis poljoprivrede provodi se u srpnju 2020. za obiteljska poljoprivredna gospodarstva na reprezentativnom uzorku radi ocjenjivanja obuhvata i kvalitete podataka prikupljenih Popisom poljoprivrede.